OBH 3003/2002.
Az állampolgári jogok országgyűlési biztosának jelentése
Ügyintéző: dr. Csóré Erika

Az eljárás megindulása
	A Mahatma Gandhi Emberi Jogi Egyesület beadványa szerint a hazánkban élő színes bőrű személyek, családok nem érezhetik magukat biztonságban, állandó atrocitásoknak vannak kitéve. Különösen a fiatal korosztályhoz tartozó állampolgárok támadják őket, akik sokszor a bántalmazásig is elmerészkednek. A szóban forgó atrocitások fő helyszíneként a beadvány előterjesztője a metró Népligeti és Nagyvárad téri megállóját jelölte meg. 
	A beadvány alapján - figyelemmel a hazánkban élő színes bőrű személyek és a két megjelölt metró környékén lakók jogos érdekeire - felmerült a jogállamiság és az abból fakadó jogbiztonság, valamint a rendőrség által biztosítandó közbiztonság követelménye sérelmének gyanúja. Ezért az ügyben vizsgálatot rendeltem el. A vizsgálat eredményes lezárása érdekében  tájékoztatást kértem a budapesti rendőrfőkapitánytól.

Érintett alkotmányos jogok
A "rendőrség alapvető feladata"-ként deklarált közbiztonság védelme (Alk. 40/A. § /2/).
A jogállamiság és az abból fakadó jogbiztonság elve (Alk. 2. § /1/ bek.). 

A vizsgálat megállapítása
	Vizsgálatom során a Budapesti Rendőr-főkapitányság vezetőjétől a következőkről kértem tájékoztatást:
	- A rendőrség tud-e a Népligeti és a Nagyvárad téri metró megálló területe és környéke közbiztonságának a beadványban leírtak szerinti veszélyeztetettségéről? 
	- A Népligeti és a Nagyvárad téri metró környékén lakók tettek-e már a beadványban kifogásoltakhoz hasonló tartalmú bejelentést? Ha igen, hány esetben, a rendőri szerv mit tett (pl. szabálysértési vagy büntetőeljárást indított, visszatérően helyszíni ellenőrzést végzett, stb.) a bejelentések alapján? Ha történtek intézkedések annak eredményéről is kértem tájékoztatását.
	Kértem továbbá, hogy rendeljen el (esetleg visszatérően, különböző napszakokban) rendőri ellenőrzést a két metró területén és környékén, majd az ellenőrzés eredménye alapján tegye meg a szükséges intézkedéseket.

1.	A főkapitány arról tájékoztatott, hogy megkeresésem alapján vizsgálatot rendelt el. Megállapította, hogy a Mahatma Gandhi Emberi Jogi Egyesület az országgyűlési biztosok hivatalához előterjesztett beadvány tartalmáról írásban tájékoztatta a Gambiai Köztársaság Konzulátusát. A konzulátus a bejelentést - a szükséges intézkedések megtétele céljából - áttette a főkapitányságra.
	A Gambiai Köztársaság Konzulátusához írt levél szerint 2002. május 1-jén, a Nagyvárad téri metró megállónál egy színes bőrű fiatalembert - bőrszíne miatt -, 6-7 fős, 20-22 éves fiatalokból álló csoport sértegette, majd súlyosan bántalmazta. A bántalmazott fiatalember édesapját és annak feleségét - nemzeti hovatartozásuk miatt - 2002. május 25-én, 19.00 óra körüli időben, a Népliget utcai metrómegállónál, ugyancsak fiatalokból álló, mintegy 20 fős csoport szidalmazta. Ez utóbbi két személynek sikerült sérülés nélkül elhagynia a helyszínt. A kerületi kapitányságokra, vagy a főkapitányságra nem érkezett azonban sem a két metró megálló környékén élőktől, sem más személytől vagy szervtől bejelentés vagy feljelentés a konkrét két esetről, de más hasonló cselekményről sem.
	Megállapította a főkapitány továbbá, hogy a Mahatma Gandhi Emberi Jogi Egyesületnek a jelen vizsgálat alapjául is szolgáló beadványára tekintettel a BRFK Nyomozó Főosztály Szervezett és Gépjármű Bűnözés Elleni Osztálya feljelentés kiegészítést rendelt el nemzeti, etnikai, faji vagy vallási csoport tagja elleni erőszak bűntette kísérletének gyanúja miatt, majd 2002. július 2-án, ismeretlen tettesek ellen nyomozást rendeltek el nemzeti, etnikai, faji vagy vallási csoport tagja elleni erőszak, valamint garázdaság és testi sértés bűntette elkövetésének alapos gyanúja miatt. Az ez utóbbi bűncselekményekre vonatkozó nyomozás iratait, a nyomozás lefolytatása céljából a BRFK - a hatásköri és illetékességi szabályokra figyelemmel - áttette a X. kerületi kapitányságra. Jelenleg még mindkét nyomozás folyamatban van.
	A főkapitányi tájékoztató tartalmazta azt is, hogy Budapest Főváros Főpolgármesteri Hivatal Védelmi és Rendészeti Ügyosztálya a forgalmi, városképi szempontból kiemelt jelentőségű aluljárók rendjének, tisztaságának helyreállítására programot készített. A program céljainak megvalósítása érdekében a főkapitány 2002. június 20-án kiadta a "fővárosi aluljárók közterületi rendjének helyreállításáról" szóló 15/2002. (VI. 20.) számú intézkedését. A főkapitányi intézkedés szerint állandó rendőri posztos szolgálatot kell biztosítani az Őrs vezér téri, a Blaha Lujza téri, a Deák Ferenc téri, a Nyugati téri és a Baross téri gyalogos aluljárók, valamint a Kőbánya-Kispest gyalogos felüljáró metró és busz végállomáson. Ezen kívül rendszeres és visszatérő ellenőrzést kell tartani a Határ út, a Kálvin tér, a Ferenciek tere, a Ferenc körút, az Üllői út és az Astória gyalogos aluljárókban. Az intézkedésben foglaltak végrehajtását, illetve a végrehajtás eredményességét folyamatosan ellenőrzik. Az érintett kerületi rendőrkapitányok ugyanis naponta, a BFRK Közrendvédelmi Főosztály vezetője pedig hetente és havonta köteles értékelő jelentést készíteni az intézkedés végrehajtásának tapasztalatairól, illetve a konkrét rendőri intézkedések hatékonyságáról.
A hivatkozott intézkedésben foglaltakon kívül - a Mahatma Gandhi Emberi Jogi Egyesület beadványában foglalt hasonló esetek, vagyis a nemzeti, a faji, az etnikai megkülönböztetésekkel összefüggő jogsértések megelőzése, megszakítása érdekében - a főkapitány fokozottabb rendőri jelenlétet, valamint gyakoribb ellenőrzés, szervezett akció végrehajtását rendelte el a Nagyvárad téri és a Népligeti metró megálló területén és környékén. 
	Végül megjegyezte a főkapitány, hogy a szóban forgó jogsértő magatartások megelőzése, az elkövetők azonosítása, felderítése és elfogása szempontjából - a fokozott rendőri jelenléten túl - lényeges az is, hogy a "sértett" személy a sérelem beálltát követően azonnal kérjen rendőri segítséget, illetve a történtekről minél előbb tegyen bejelentést a rendőrségen, mivel az időmúlás az esetleges rendőri intézkedés, eljárás eredményességét veszélyezteti.

2.	A főkapitány tájékoztatását elfogadtam. Megállapítottam, hogy a Mahatma Gandhi Emberi Jogi Egyesület beadványa alapján a rendőrség eleget tett fellépési kötelezettségének, megtette a jogszabályban előirt intézkedéseket, lefolytatta, illetve még folytatja a hatáskörébe tartozó eljárásokat annak érdekében, hogy a hazánkban élő színes bőrű személyek és a Nagyvárad téri, valamint a Népliget metró környékén lakók közbiztonsághoz való jogát biztosítsa.
	A rendőrségre háruló feladatokat és a rendőr intézkedési, eljárási kötelezettségét alapvetően a Rendőrségről szóló 1994. évi XXXIV. törvény (Rtv.) szabályozza. E törvény 2. § (1) bekezdése szerint "A Rendőrség védelmet nyújt az életet, a testi épséget, a vagyonbiztonságot közvetlenül fenyegető vagy sértő cselekménnyel szemben, felvilágosítást és segítséget ad a rászorulónak. A Rendőrség tiszteletben tartja és védelmezi az emberi méltóságot, óvja az ember jogait." Az Rtv. 13. § (1) bekezdése azt is előírja, hogy "A rendőr jogkörében eljárva köteles intézkedni vagy intézkedést kezdeményezni, ha olyan tényt vagy körülményt észlel, illetőleg hoznak tudomására, amely rendőri beavatkozást igényel...." Megállapítottam, hogy állampolgári, illetve "sértetti" bejelentés hiányában a rendőrség haladéktalanul nem járhatott el azokkal szemben, akik a beadványban megjelölt színes bőrű személyeket 2002. május 1-jén és május 25-én sértegették, illetve bántalmazták. A megkeresésemre adott főkapitányi válaszból azonban kitűnik, hogy a rendőrség intézkedési tervet dolgozott ki a kiemelt jelentőségű fővárosi aluljárók rendjének, közbiztonságának biztosítása érdekében. Ezen kívül nyomozást rendelt el a beadványban konkrétan megjelölt jogsértések miatt. A folyamatban lévő büntetőeljárásokra, továbbá arra figyelemmel, hogy a beadvány előterjesztője nem sérelmezett konkrét rendőri intézkedést vagy annak elmulasztását, nem állapítottam meg alkotmányos joggal összefüggő visszásságot. Örömmel értesültem azonban a budapesti főkapitány által megtett intézkedésekről, melyeket elegendőnek tartok ahhoz, hogy a hazánkban élő színes bőrű személyek, családok biztonságban érezhessék magukat.

Budapest, 2002. augusztus 23.

Lenkovics Barnabás